EU-præsident holder fast i forbud mod fossilbiler

Det er fortsat målet, at et forbud mod fossilbiler i EU skal træde i kraft i 2035. Det understreger Ursula von der Leyen, efter at hun er blevet genvalgt som EU-præsident. En stilling hun nu besidder i de næste fem år. Hun gik til valget med løfter om klarhed og stabilitet i en politisk turbulent tid.

– EU’s mål om at stoppe salget af nye fossilbiler inden 2035 står fast, det skal give forudsigelighed for investorer og producenter, sagde Ursula von der Leyen til journalister efter genvalget.

Von der Leyen, der er tidligere tysk forsvarsminister, tilføjer dog, at EU vil lave en målrettet ændring af reglerne, så biler der kører på syntetiske brændstoffer fortsat tillades. Noget som den magtfulde tyske bilindustri, med Porsche i spidsen, har advokeret for.

Det forslag har tidligere skabt stor debat, da de syntetiske brændstoffer ifølge flere undersøgelser ikke er specielt CO2-venlige i forhold til elbiler.

Før afstemningen lovede Von der Leyen at fastholde EU’s klimaambitioner, styrke konkurrenceevnen og styrke forsvarsindustrien. Von der Leyen sagde, at hun ville lancere en “Clean Industrial Deal” i løbet af sine første 100 dage for at øge europæisk produktion, mens hun lovede, at den næste kommission ville bane vejen for en 90 procents emissionsreduktion inden 2040.

Læs også:

VW kalder syntetisk brændstof for spild af energi (06.03.2024).

Syntetisk brændstof sviner fem gange mere end elbiler (05.10.2023).

Tyskland spænder ben for EU-forbud mod fossilbiler (08.03.2023).

EU-præsident holder fast i forbud mod fossilbiler