EU opgiver at udfase benzinbiler i 2035

EU vender nu på en tallerken og opgiver den ellers planlagte udfasning af nye fossilbiler i 2035. Det bekræfter Manfred Weber, formand for det største parti i Europa-Parlamentet, EPP, i et interview med tyske Bild. I stedet for et krav om nuludledning i nye biler fra 2035, sænkes ambitionen til en 90 procent reduktion af CO2-udslip fra bilproducenternes samlede flåder.

Med andre ord: Benzin- og dieselmotoren får lov at leve videre – også efter 2035.

Det oprindelige forbud skulle have gjort elbilen til et lovkrav i hele EU. Nu droppes målet om 100 procent CO2-reduktion både i 2035 og 2040. Weber siger direkte, at ”teknologiforbuddet på forbrændingsmotorer er taget af bordet,” og at alle motorer, der produceres i dag, fortsat kan sælges i fremtiden.

Beslutningen kommer efter massivt pres fra flere medlemslande – særligt Tyskland og Italien – samt en række store bilproducenter som Volkswagen, Stellantis, Renault, Mercedes-Benz og BMW. De har i månedsvis argumenteret for, at markedet selv skal bestemme tempoet, og at et totalt forbud vil være et slag mod europæisk industri.

Industrien jubler – men klimaambitionerne udvandes

Weber kalder beslutningen et ”vigtigt signal til hele bilindustrien”, der ifølge ham sikrer titusindvis af arbejdspladser. Kritikerne vil dog uden tvivl pege på, at EU afmonterer en af sine mest markante klimabestræbelser, netop som resten af verden accelererer mod elektrisk transport.

Samtidig efterlader beslutningen EU’s borgere midt i et valgspil mellem teknologi, økonomi og klima – uden de klare pejlemærker, unionen ellers havde sat op.

EU opgiver at udfase benzinbiler i 2035